
Για δεύτερη συνεχόμενη χρονιά, το Μαράκι, η Χριστιάνα, η Έλενα και η Δάφνη γεμίζουν με τις ιστορίες τους τις σελίδες του ημερολογίου 2019 γένους θηλυκού και μας υπενθυμίζουν πως όσους ρόλους και αν έχει μια γυναίκα σήμερα: -επαγγελματίας, σύζυγος, μητέρα-, κι όσο χρόνο και αν αφιερώνει σε αυτούς, υπάρχει πάντα ένας ρόλος που αξίζει να αναλαμβάνει έστω και μερικές φορές μέσα στο χρόνο, εκείνον της φίλης.

Η δημοσιογράφος Αναστασία Καμβύση γράφει για τέσσερις γυναίκες που εργάζονται σκληρά, αγαπούν τα ζώα, το θέατρο, το διάβασμα, τη μουσική, το φαγητό και τα κοκτέιλ, και κάθε μήνα ψάχνουν τρόπο να επικοινωνήσουν, να βρεθούν μαζί, να μοιραστούν τις ανησυχίες, τους προβληματισμούς, τις επιτυχίες τους, με λίγα λόγια την καθημερινότητά τους! Μέσα από τις σελίδες του ημερολογίου γένους θηλυκού για το 2019, η σύγχρονη γυναίκα βρίσκει ένα ανάγνωσμα ταύτισης, διασκέδασης και αισιοδοξίας. Γιατί ποιος (άντρας) είπε πως η γυναικεία φιλία δεν υπάρχει;
Ο Μιχάλης Καζάζης γεμίζει με τα σικ, και σε πολλές περιπτώσεις χιουμοριστικά σκίτσα του, τις σελίδες του ημερολογίου και, επειδή αρκετές γυναίκες φημίζονται για την αναποφασιστικότητά τους (ή για την επιθυμία τους να αγοράσουν κάτι που τους αρέσει σε πολλά χρώματα), το Ημερολόγιο 2019 γένους θηλυκού κυκλοφορεί με 2 διαφορετικά εξώφυλλα: το ένα στους τόνους του μπλε και το άλλο στους τόνους του πράσινου, για να επιλέξει κάθε γυναίκα αυτό που της ταιριάζει περισσότερο!   

